### Beslutning

Godkendt.

### Sagsfremstilling

## Resume og sagens baggrund

Teknik- og miljøudvalget har på sit møde den 3. oktober 2022 godkendt et forslag til ændringer i regulativ for husholdningsaffald. Ændringerne omfatter, at der fra den 1. januar 2023 er husstandsindsamling af mad- og drikkekarton-, pap- og farligt affald. Regulativet har været i fire ugers offentlig høring, og der er indkommet to høringssvar. Ændringer til regulativet for husholdningsaffald fremlægges til endelig vedtagelse.

## Indstillinger

Direktøren indstiller, at ændringer i regulativ for husholdningsaffald vedtages endeligt.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Den 15. december 2021 besluttede kommunalbestyrelsen at udvide den nuværende affaldsordning for husstandsindsamling fra den 1. januar 2023.

* I dag indsamles mad-, rest-, papir/karton, metal- og plastaffald i affaldsbeholdere og glas i kuber. Batterier og småt elektronik indsamles i poser på låg. Tekstil og pap indsamles via storskraldsordningen.
* Fra den 1. januar 2023 indsamles mad-, rest-, papir-, pap-, metal-, plast-, mad- og drikkekartonaffald i affaldsbeholdere og glas i kuber samt farligt affald i miljøkasser. Batterier og småt elektronik indsamles i poser på låg. Tekstil indsamles via storskraldsordningen frem til kontraktophør i foråret 2023. Ordningen for tekstil forventes politisk behandlet i 2023.

Affaldsordninger skal beskrives i et kommunalt regulativ. Det betyder, at det nuværende regulativ for husholdningsaffald skal tilpasses de nye ordninger. I regulativet er beskrevet, hvem ordningen omfatter, brug og anvendelse samt anbringelse af beholdere. Regulativet i sin endelige form er vedlagt som Bilag 1.

Væsentlige ændringer fra gældende regulativ for husholdningsaffald til nyt forslag for regulativ er følgende:

* Papaffald sorteres sammen med papir (§§ 11 og 12).
* Mad- og drikkekartonaffald sorteres sammen med metal- og plastaffald (§§ 14, 15 og16).
* Der vil være en tilpasset tømningsfrekvens.
* Der vil være tilmeldeordning for indsamling af farligt affald i miljøkasser (§ 17).
* Storskraldsordningen ophører i foråret 2023 (§ 28).
* Efter affaldsbekendtgørelsen begrænses afbrænding af haveaffald til den 23. juni (§27).

Offentlig høring

Teknik- og Miljøudvalget godkendte forslag til ændring af regulativ for husholdningsaffald på sit møde den 3. oktober. Forslag til ændringer i regulativ for husholdningsaffald har været i fire ugers offentlig høring fra den 4. oktober til den 1. november 2022. Der er indkommet to høringssvar i perioden, et fra Danmarks Naturfredningsforening Kalundborg og et fra [adresse]. Høringssvarene er vedlagt som Bilag 3 og 4. Høringssvarene er behandlet i hvidbogen, som fremgår af Bilag 2. Bemærkningerne i høringssvarene vurderes ikke at give anledning til ændringer i regulativ for husholdningsaffald.

Ikrafttræden

Regulativet for husholdningsaffald med vedtagne ændringer vil gælde fra den 1. januar 2023 samtidig med, at udvidelsen af den nuværende affaldsordning træder i kraft. Endelig vedtagelse af ændringer af regulativet bliver offentligt annonceret på kommunens hjemmeside. Regulativet vil fremgå af kommunens hjemmeside såvel som i den nationale database for alle kommuners affaldsregulativer, NSTAR hos Energistyrelsen.

## Økonomiske konsekvenser

Der er ingen økonomiske konsekvenser.

### Sagens forløb

01-12-2022 Teknik- og Miljøudvalget
Anbefales.
07-12-2022 Økonomiudvalget
Anbefales.